KIRJALLINEN KYSYMYS E-3241/00 esittäjä(t): Gabriele Stauner (PPE-DE) komissiolle. Manipuloidun voin aiheuttamat terveysriskit.



Virallinen lehti nro 151 E , 22/05/2001 s. 0109 - 0110



KIRJALLINEN KYSYMYS E-3241/00 esittäjä(t): Gabriele Stauner (PPE-DE) komissiolle (20. lokakuuta 2000) Aihe: Manipuloidun voin aiheuttamat terveysriskit Komissio julkisti 6. heinäkuuta 2000 petostentorjuntavirasto OLAF:in lehdistötiedotteen, jossa kerrottiin manipuloidulla voilla tehdystä petoksesta. Tiedotteen mukaan Napolin seudulla toimiva Camorran klaani on vuosien ajan väärentänyt suuret määrät voita ja markkinoinut sitä italialaisten, ranskalaisten ja belgialaisten yritysten avulla. Manipuloitu voi koostui lähes kolmasosaltaan kemiallisista lisäaineista, kasvirasvoista, naudan talista ja muista lisäaineista, joita käytetään tavallisesti kosmetiikkatuotteiden valmistuksessa. Tätä väärennettyä tuotetta valmistettiin vuosien 1997 ja 1999 välisenä aikana yhteensä noin 16 000 tonnia. Osa manipuloidusta voista vietiin kolmansiin maihin, jolloin sille maksettiin vientitukea yhteisön talousarviosta. Osa käytettiin konditoriatuotteiden valmistukseen, jota myös tuettiin yhteisön talousarviosta. Mainitussa lehdistötiedotteessa ei kerrota mitään mahdollisista terveydellisistä vaaroista. 1. Voiko komissio vahvistaa tutkintaa johtavien italialaisten talousrikostutkijoiden tiedot, joiden mukaan tuote oli terveydelle vaarallinen? 2. Milloin komission asiasta vastaava pääosasto sai tiedon asiasta, ja mitä tietoja sillä on käytettyjen aineiden vaarallisuudesta ja terveysriskin luonteesta? 3. Milloin ja miten asiasta tiedotettiin jäsenvaltioiden terveysviranomaisille? 4. Onko komissiolla luetteloa yrityksistä, jotka ovat käyttäneet tätä manipuloitua voita keksien, leivonnaisten, jäätelön tai muiden elintarvikkeiden valmistuksessa? Jos ei, miksi ei? Jos on, voiko se toimittaa luettelon kysymyksen esittäjälle? 5. Missä kyseiset tuotteet on myyty? Mitä komissio on tehnyt varmistaakseen, että loputkin tuotteet on poistettu myynnistä? 6. Mitä päätelmiä komissio tekee siitä, että näinkin suuri petos, johon on sekaantunut alansa johtavia yrityksiä, tulee ilmi sattumalta mafian vastaisten tutkimusten yhteydessä eikä suinkaan terveysviranomaisten suorittamissa valvontavoimissa? David Byrnen komission puolesta antama vastaus (12. joulukuuta 2000) Arvoisan parlamentin jäsenen esille ottaman voipetoksen tarkoituksena oli saada laittomasti yhteisön tukea. Petosta tutkivat jäsenvaltioiden oikeusviranomaiset yhteistyössä komissioon kuuluvan Euroopan petoksentorjuntaviraston (OLAFin) kanssa. Kun petos paljastui 5. heinäkuuta 2000, terveysriski tuotiin esille Napolin kaupungin syyttäjäviranomaisen lehdistötiedotteessa. Komissio ryhtyi välittömästi hankkimaan tietoja mahdollisesta terveysriskistä. Varhaisvaroitusjärjestelmän avulla tilanteesta tiedotettiin kaikille jäsenvaltioille ja asianomaisilta jäsenvaltioilta pyydettiin tehtyjen analyysien tuloksia. Lisäksi terveysriskeistä keskusteltiin 14. heinäkuuta 2000 pidetyssä Belgian ja Italian viranomaisten koordinaatiokokouksessa, jossa oli läsnä komission edustajia. Kokouksen tuloksena Italian ja Belgian viranomaiset pyysivät asiantuntija-apua toksikologeilta. Tähänastisissa tuloksissa ei ole todettu terveydelle vaarallisia kemiallisia yhdisteitä, kuten polyklooribifenyyleitä (PCB:tä), orgaanisia klooriyhdisteitä tai raskasmetalleja. Italian viranomaisten tekemien tutkimusten mukaan osa voiksi väitetystä manipuloidusta tuotteesta käytettiin konditoriakäyttöön tarkoitetun voin valmistamiseen ja osa meni vientiin; kummassakin tapauksessa maksettiin yhteisön tukea. OLAF on ilmoittanut, että se tietää niiden yritysten nimet, jotka ovat ostaneet Italiasta peräisin olevia tuotteita, eikä yhdenkään yrityksen osallistumisesta petokseen ole voitu tehdä varmoja johtopäätöksiä. Yritysten nimiä ei anneta julkisuuteen tutkintasyistä maan rikoslainsäädännön mukaisesti sekä OLAFia ja komissiota koskevien salassapito- ja tietosuojasääntöjen vuoksi. OLAF on ilmoittanut, että tuotteiden määränpää on edelleen kansallisten viranomaisten selvitettävänä yhteistyössä OLAFin yksiköiden kanssa. Komissio toteaa, että tuotteiden poistaminen myynnistä kuuluu jäsenvaltioiden toimivaltaan, ja niille on annettu kaikki tiedot tutkimusten alustavista tuloksista. Tapaus osoittaa, että on välttämätöntä pystyä jäljittämään elintarvikkeet koko tuotanto- ja jakeluketjussa ja että on syytä määritellä paremmin eri taloudellisten toimijoiden rooli ja vastuu. Komissio on tähdentänyt tätä seikkaa 12. tammikuuta 2000 annetussa valkoisessa kirjassa elintarvikkeiden turvallisuudesta(1). Tämän suuntaisia ehdotuksia on annettu parlamentille ja neuvostolle elintarvikehygieniaa koskevan lainsäädännön tarkistuksen yhteydessä. Jäsenvaltioiden valvontaelimillä on asiassa kriittinen tehtävä. OLAF (ent. Uclaf) ilmoitti epäilyistä Italian viranomaisille vuoden 1999 alussa, ja sitä pyydettiin yhteistyöhön poliisi- ja oikeusviranomaisten kanssa. Petos kyettiin paljastamaan nimenomaan oikeusviranomaisten tutkintavaltuuksien avulla. (1) KOM(2000) 719 lopullinen.